钦定古今图书集成/明伦汇编/官常典/第450卷 > 马成
## 钦定古今图书集成/明伦汇编/官常典/第450卷 > 马成

按《后汉书》本传，“成字君迁，南阳棘阳人也。少为县吏。
世祖徇颍川，以成为安集掾，调守郏令。及世祖讨河
北，成即弃官步负，追及于满阳，以成为期门，从征伐。
世祖即位，再迁护军都尉。建武四年，拜扬武将军，督
诛卤将军刘隆、振威将军宋登、射声校尉王赏，发会
稽、丹阳、九江、六安四郡兵击李宪。时帝幸寿春，设坛
场，祖礼遣之。”进围宪于舒，令诸军各深沟高垒。宪数
挑战，成坚壁不出，守之岁馀。至六年春，城中食尽，乃
攻之。遂屠舒，斩李宪，追击其党与，尽平江淮地。七年
夏，封平舒侯。八年，从征破隗嚣，以成为天水太守，将
军如故。冬，征还京师。九年，代来歙守中郎将，率武威
将军刘尚等破河池，遂平武都。明年，大司空李通罢，
以成行大司空事，居府如真。数月，复拜扬武将军。十
四年，屯常山、中山，以备北边，并领建义大将军朱祐
营。又代骠骑大将军杜茂缮治障塞，自西河至渭桥，
河上至安邑，太原至井陉，中山至邺，皆筑保壁，起烽
燧，十里一候。在事五六年。帝以成勤劳，征还京师，边
人多上书求请者，复遣成还屯，及南单于保塞，北方
无事，拜为中山太守、上将军印绶，领屯兵如故。二十
四年，南击武谿蛮贼，无功，上太守印绶。二十七年，定
封全椒侯，就国。三十二年，卒。子卫嗣。